כרמי תומפסון

כרמי אלדרמן תומפסון (באנגלית: Carmi Alderman Thompson; 4 בספטמבר 1870 - 22 ביוני 1942) היה פוליטיקאי אמריקאי מהמפלגה הרפובליקנית, ששימש כיושב ראש בית המחוקקים של מדינת אוהיו וכמזכיר המדינה.

ביוגרפיה
תומפסון נולד בווירג'יניה המערבית. בילדותו עברה משפחתו לעיר איירונטון (Ironton) באוהיו. ב-1892 סיים את לימודיו באוניברסיטת מדינת אוהיו ועבד במשך שנתיים כמורה בבית ספר תיכון. לאחר מכן שב ללימודים באוניברסיטה וסיים תואר ראשון במשפטים. עבד כעורך דין באיירונטון. בשנים 1896-1903 שימש כפרקליט העירייה.

במהלך מלחמת ארצות הברית–ספרד ב-1898 לחם כמפקד פלוגת חיל רגלים. בשנים 1901–1906 היה מפקד רגימנט במשמר הלאומי של אוהיו.

ב-1903 נבחר לבית המחוקקים של אוהיו וכיהן בו מ-1904 עד 1906. ב-1906 נבחר לכהן כיושב ראש בית המחוקקים. באותה שנה מונה למזכיר מדינת אוהיו ושימש בתפקיד בשנים 1907–1911.

שימש במשך זמן קצר (1912-1913) בתפקיד בכיר במחלקת האוצר של ארצות הברית (Treasurer of the United States). לאחר מכן עסק בעסקים בתחומי עפרות הברזל והספנות. ב-1921 כיהן בוועדה המייעצת לוועידה על פירוק נשק שנערכה בוושינגטון די. סי. ב-1926 מינה אותו הנשיא קולידג' כנציב מיוחד לעריכת סקר אודות התנאים הפנימיים והכלכליים בפיליפינים.

התמודד בבחירות למשרת מושל אוהיו ב-1922, אך הפסיד ליריבו הדמוקרטי.

היה נשוי ואב לשניים.

תומפסון מת באוהיו בגיל 71.

קישורים חיצוניים

 

מזכירי מדינה במדינות ארצות הברית
חברי האספה הכללית של אוהיו
אוהיו: אישים
עורכי דין אמריקאים
חברי המפלגה הרפובליקנית (ארצות הברית)
קצינים וחוגרים בצבא ארצות הברית
סגל מחלקת האוצר של ארצות הברית
אמריקאים שנולדו ב-1870
אמריקאים שנפטרו ב-1942